Ir-Raba' Pitazz – Paragrafi 1261-1270 1 ta' Settembru 1937. Jiena rajt lill-Mulej Ġesu', bħal sultan b'majesta' kbira, iħares 'l isfel lejn id-dinja tagħna b'ħarsa severa ħafna; imma minħabba l-interċessjoni ta' Ommu Huwa tawwal iż-żmien tal-ħniena Tiegħu. 3 ta' Settembru. L-ewwel Ġimgħa tax-xahar. Waqt il-Quddiesa jiena ngħaqadt ma' Alla. Ġesu' tani x'nifhem li wkoll l-iċken ħaġa ma tiġrix fuq din l-art mingħajr ir-rieda Tiegħu. Wara li rajt dan, ruħi daħlet f'serħan mhux tas-soltu; sibt ruħi kompletament fil-paċi dwar l-opra sal-iċken dettall tagħha. Alla jista' jagħmel bija dak li jrid, u jiena nbierku għal kollox. Sa issa, kont qiegħda naħseb, b'daqsxejn biża', fejn sejrin iwassluni dawn l-ispirazzjonijiet. Il-biża' tiegħi kiber meta l-Mulej għarrafni li kelli nitlaq minn din il-Kongregazzjoni. Din hi t-tielet sena li għaddiet minn dak iż-żmien, u ruħi ħasset daqqa entusjażmu u impuls qawwi li nagħmel xi ħaġa – u mbagħad ikolli ħafna kuraġġ u saħħa; u drabi oħra, meta joqrob il-mument deċiżiv biex nibda din l-opra , inħossni abbandunata minn Alla, u minħabba f'hekk biża' straordinarju jimlieli ruħi, u nkun nista' nara li għadha ma waslitx is-siegħa li Alla jrid sabiex jiena nibda din l-opra. Dawn huma tbatijiet li lanqas biss naf nikteb dwarhom. Alla biss jaf xi jkolli nissaporti, lejl u nhar. F'għajnejja l-agħar turmenti tal-martri jidhru iktar faċli li nissaportihom minn dak li għaddejja minnu, għalkemm mingħajr tixrid ta' lanqas qatra waħda demm. Imma dan kollu għall-erwieħ, għall-erwieħ, Mulej . . . Att ta' abbandun totali għar-rieda ta' Alla, li għalija hi l-istess imħabba u ħniena. Att ta' Għotja. Ġesu' – Ostja, li jiena f'dan l-istess waqt irċevejtek ġewwa qalbi, permezz ta' din l-għaqda tiegħi Miegħek jiena qiegħda noffri lili nnifsi lill-Missier tas-Sema bħala ostja tas-sagrifiċċju, u nintelaq b'mod sħiħ u totali għar-rieda ħanina u qaddisa ta' Alla tiegħi. Mil-lum 'il quddiem, ir-rieda Tiegħek, Mulej, hi l-ikel tiegħi. Ħudni kollni kemm jiena; iddisponi minni kif jogħġbok. Dak li tagħtini l-id Tiegħek ta' Missier, jiena naċċettah b'sottomissjoni, paċi u ferħ. Ma nibża' minn xejn, teħodni fejn teħodni; bl-għajnuna tal-grazzja Tiegħek, jiena ser inwettaq dak kollu li Inti qiegħed titlob mingħandi. Jiena m'għandix nibża' mill-ebda waħda mill-ispirazzjonijiet Tiegħek lanqas ma noqgħod infittex anzjuża biex nara fejn dawn sejrin joħduni. Mexxini, O Alla, fit-triqat li jogħġbu lilek, huma li huma. Jiena poġġejt il-fiduċja kollha tiegħi fir-rieda Tiegħek li għalija hi l-istess imħabba, l-istess ħniena. Għidli nibqa' f'dan il-kunvent, u jiena nibqa'; għidli nidħol għal din l-opra, jiena nidħol għaliha; ħallini fid-dubju dwar l-opra sakemm immut, tkun imbierek; agħtini l-mewt meta, biex nitkellmu ta' bnedmin li aħna, ħajti tkun tidher li hemm bżonnha b'mod speċjali, tkun imbierek. Jekk Inti teħodni f'żogħżiti, tkun imbierek; jekk tħallini ngħix sakemm nixjieħ sewwa, tkun imbierek. Jekk Inti tagħtini s-saħħa tkun imbierek; jekk Inti żżommni marbuta ma' sodda ta' wġigħ għal ħajti kollha, tkun imbierek. Jekk Inti tagħtini biss fallimenti u diżappunti ħajti kollha, tkun imbierek. Jekk Inti tippermetti li l-intenzjonijiet l-iktar safjin tiegħi jiġu kkundannati, tkun imbierek. Jekk Inti ddawwalli moħħi, tkun imbierek. Jekk Inti tħallini fid-dlam u f'kull xorta ta' turmenti, tkun imbierek. Minn issa 'l quddiem, jiena ngħix f'paċi mill-iktar profonda, għax il-Mulej innifsu qiegħed iġorrni fil-pala ta' idu. Hu, il-Mulej ta' ħniena bla tarf, jaf li jiena nixtieq lilu biss f'kollox, dejjem u kullimkien. Talba. O Ġesu', imsammar mas-salib, nitolbok bil-ħerqa tagħtini l-grazzja li nwettaq bil-fedelta' r-rieda l-iżjed qaddisa ta' Missierek f'kull ħaġa, dejjem u kullimkien. U meta din ir-rieda ta' Alla tidhirli iebsa ħafna u tqila biex inkompliha, nitolbok, Ġesu', sabiex f'dawk il-waqtiet jissawbu fuqi l-qawwa u s-saħħa mill-ġrieħi Tiegħek, u xofftejja jkunu jistgħu jtennulek: "Tkun magħmula ir-rieda Tiegħek, Mulej." O Salvatur tad-dinja, li għandek daqshekk għal qalbek is-salvazzjoni tal-bnedmin, li fit-turmenti u wġigħ tal-biża' tinsa lilek innifsek biex taħseb biss fis-salvazzjoni tal-erwieħ. O Ġesu' ta' Qalb l-iżjed ħanina, agħtini l-grazzja li ninsa lili nnifsi, sabiex inkun nista' ningħata kollni kemm jiena lill-erwieħ, billi ngħinnek fil-ħidma tas-salvazzjoni, skont ir-rieda l-iżjed qaddisa ta' Missierek . . . 5 ta' Awissu (1937). ) Il-Mulej għarrafni kemm il-Madre Superjura għażiża tagħna (Irene) qiegħda tiddefendini minn . . . mhux permezz tat-talb imma bil-fatti. Grazzi Ġesu' ta' din il-grazzja. F'qalbi jiena npattilha; meta nkun flimkien ma' Ġesu', ma ninsihiex. 6 ta' Settembru 1937. Illum nibda xogħol ġdid. Ser immur mill-ġnien għad-deżert ta' mal-kanċell. Mort inkellem lill-Mulej għal ftit. Tlabtu barka u grazzji sabiex inkun nista' nwettaq bil-fedelta' d-dmirijiet li ġew afdati f' idejja. Smajt dan il-kliem: Binti, Jiena qiegħed dejjem miegħek. Jiena tajtek ċans biex inti tipprattika opri tal-ħniena li inti għad twettaq skont l-ubbidjenza. Inti tagħtini ħafna gost jekk, kull filgħaxija, inti tkellimni, l-aktar dwar dan ix-xogħol. Ħassejt li Ġesu' kien qed jagħtini grazzja ġdida għad-dmirijiet ġodda tiegħi; imma, minkejja dan, jiena ssakkart iktar fil-fond ġewwa Qalbu. Illum ħassejtni iktar marida, imma Ġesu' tani ħafna iktar opportunitajiet li nipprattika l-virtu'. Ġara li kelli x'nagħmel iktar mis-soltu, u s-soru li kienet inkarigata mill-kċina wrietni biċ-ċar kemm innervjajtha li kont mort tard għall-ikel, għalkemm kienet ħaġa impossibli għalija li mmur qabel. Insomma, tant kont qiegħda nħossni marida li kelli nitlob lill-Madre Superjura tagħtini permess nimtedd. Mort nitlob lil Swor. N. teħodli posti, u għal darb'oħra qlajt ċanfira: "Issa x'ġara, Sor, tant inti għajjiena li rġajt sejra fis-sodda! Uff, xi dwejjaq, dejjem narawk fis-sodda!" Kelli nissaporti dan kollu, imma kien għad baqa'. Kien għad baqagħli nitlob lis-soru nkarigata mill-morda ġġibli l-ikel. X'ħin għidtilha b'dan ħarġet tiġri warajja mill-kappella fil-kuridur biex tgħidli tagħha wkoll: "Issa għalfejn sejra fis-sodda, Sor, eċċ . . ." Għidtilha ma toqgħodx tiskomda ruħha u ma ġġibli xejn. Qiegħda nikteb dan kollu fil-qosor ħafna għax mhix l-intenzjoni tiegħi li nikteb dwar affarijiet bħal dawn, u dan qiegħda nagħmlu biss biex nipperswadi erwieħ oħra ma jittrattawx lill-oħrajn b'dan il-mod, għax ħaġa bħal din ma togħġbux lill-Mulej. F'ruħ qiegħda tbati għandna naraw lil Ġesu' Msallab, u mhux xi wieħed għażżien jew piż fuq il-komunita'. Ruħ li tbati b'sottomissjoni għar-rieda ta' Alla tiġbed iktar barkiet fuq il-kunvent kollu mis-sorijiet kollha li jkunu fuq xogħolhom. Tassew fqir dak il-kunvent fejn m'hemmx sorijiet morda. Alla spiss jagħti ħafna grazzji kbar minħabba l-erwieħ li jkunu qegħdin ibatu, u biss minħabba l-erwieħ li jkunu qegħdin ibatu li ma jibgħatx ħafna kastigi. O Ġesu' tiegħi, meta sejrin inħarsu lejn l-erwieħ b'motivi iktar għoljin f'moħħna? Meta l-ġudizzji tagħna ser ikollhom fihom il-verita'? Inti tagħtina okkażjonijiet sabiex aħna nwettqu opra tal-ħniena, u minflok aħna nużawhom sabiex niġġudikaw. Biex tkun taf jekk hemmx l-imħabba ta' Alla fil-kunvent, għandek tistaqsi kif iġibu ruħhom mal-morda, ma' dawk b'diżabilita' u ma' dawk li naqsithom is-saħħa u li jkunu jinsabu hemmhekk. 10 ta' Settembru (1937). Sirt naf waqt il-meditazzjoni li, aktar ma ruħ tkun safja, iktar tkun kbira l-għaqda tagħha ma' Alla fuq il-livell spiritwali. Ma tantx tagħti kas tas-sensi u l-ġibdiet tagħhom. Alla Huwa spirtu, u għalhekk jiena nħobbu fl-ispirtu u l-verita'.
Djarju ta' Swor Fawstina – Ir-4 Pitazz (par.1261-1270)